F’attività politika fil-Fgura, l-Prim Ministru u Mexxej tal-Partit Laburista Joseph Muscat akkuża lill-Kap tal-Oppożizzjoni li kiser ir-regola tad-deheb meta ried li tissemma Malta fir-riżoluzzjoni tal-Parlament Ewropew. Semma kif Dr Busuttil stess fl-2011 fil-Parlament Ewropew ma riedx li l-Ungerija tissemma f’riżoluzzjoni dwar il-kostituzzjoni li kienet ser tadotta. Imma issa qal l-Prim Ministru, Dr Busuttil ma idejjaq xejn jara lil Malta tkun attakkata. Dr. Muscat qal li l-Oppożizzjoni għandha tara r-riżultat elettorali ta’ Marzu li għadda biex tara xi jrid il-poplu u mhux il-vot fil-Parlament Ewropew. Qal li l-Oppożizzjoni m’għandhiex tippretendi li l-poplu Malti għandu ibaxxi rasu għal kull ma jgħid il-Parlament Ewropew. Il-Prim Ministru qal li l-programm taċ-ċittadinanza se jġib bidla ġenerazzjonali biex Malta ma tkunx lesta biss għal dis-sena iżda tkun preparata għall-futur. Qal li bl-elf miljun ewro min dan il-programm il-pajjiż se jimxi l-quddiem u jkun f’pożizzjoni finanzjarja tajba li jagħmel tajjeb għall-ħtiġijiet tal-Maltin u l-Għawdxin. Dr. Muscat qal li l-programm taċ-ċittadinanza se jkun suċċess fenomenali u se joħloq ġid daqskemm jinħoloq fi ħmistax-il sena sħaħ. Qal li l-programm qed jattira nies b’network ta’ talent. Il-Prim Ministru qal b’dan Malta għandha tkun mudell globali fl-oqsma kollha. Żied jgħid li bl-elf miljun ewro mill-programm, l-ġenerazzjonijiet futuri se jgħidu li dan il-Gvern ħalla l-ġid u mhux dejn. Dr Muscat qal li l-Gvern ikkonfortat li hawn ħafna nies fin-negozju li jaqblu ma’ dan il-programm. Il-Prim Ministru semma’ r-rapport tal-aġenzija Standard and Poor’s li qal taw ċertifikat lill-pjani tal-Gvern partikularment fil-qasam tal-enerġija. Irrimarka li l-agenzija tat ukoll ċertifikat tajjeb lit-tkabbir ekonomiku ta’ Malta meta stqarret li kien akbar minn dak li kienet qed tbassar hija stess. Dr Muscat qal li l-Gvern qed iwettaq il-wegħdi tiegħu fosthom bir-roħs fil-kontijeit tad-dawl f’Marzu li ġej u biż-żieda fl-sitipendju. Qal li fl-aħħar ġimgħa l-Gvern ta bonus lil 40 elf tifel u tifla bi programm tal-microsoft office b’xejn li jiswa’ mitt ewro. Waqt li irrefera għal kważi miljun ewro li tħallsu f’kummissjoni fuq ix-xiri taż-żejt, il-Prim Ministru indika li l-Gvern qed jinvestiga lil min fi kliemu daħħal l-flus b’mod ħażin taħt l-amministrazzjoni preċedenti. Il-Prim Ministru qal li l-Gvern se jara li ssir ġustizzja. Rapport: Sergio Mallia